Heiter mi scho vermisst? :) Guet, i mäld mi mol wider.  Zerscht mol ville Dank für die allgemeine Ufmuntrige und Rotschleg nach mim letschtä Blogiitrag:). Briefe schriibe, e Buech schribe, Büecher läsä, meh norwägisch lerä, ... An derä Stell muesi sägä dasi immer öpis ztue ha und würkli langwiilig chas mr eigentli gar nid wärdä vo däm här. I nimm mr immer vor Briefe zschribe, chumm aber irgendwie nid derzue und d'Zitt vergoht eh mega  schnäll etc. Ich widersprich mir? Hm nei ich dänk es goht meh drumm dases mängisch eifach Situatione git (v.a. Wuchenend) womer d'Lütt um mi umme fehle woni in dr Schwiz immer gha ha. Döt bini bekannt drfür als d'Kati wo so vill Lütt kennt, und das isch au gnau das woni bruch. I bi eigentlich nid dr Typp derzue jedes Wuchenend mit dr gliche Person z'verbringe, obwohl i das jez no meh odr weniger mach. Aber ebe, mini Krise isch dure, .. chönet öich beruhige:). Trotzdäm bini immer für e Skype- odr  Telefongspröchli zha. Ah und letscht Sunndig hani sogar dr Ann-Christin müese absägä, will i KÄ ZITT gha ha.. und das amene sunndig:).